Regardt & Deidré se pragtige troue - Mooi Troues
Ons kyk vandag na Regardt en Deidré se pragtige troue wat in Riebeeck-Wes plaasgevind het. Deesdae maak tegnologie dit maklik om kontak te hou, selfs al woon geliefdes nie eers op dieselfde kontinent nie!
Die weer het ook glad nie in Regardt se pad gestaan toe hy vir Deidré gevra het om hom die gelukkigste man in die wêreld te maak nie.
Lees meer oor Regardt en Deidré se liefdesverhaal.
My broer het 'n braai gehou en ons was albei genooi. Ons was voorgestel en het begin praat. Toe ons weer ons self kon kry was die aand om en ons was nogsteeds besig om te gesels. Ons het mekaar eers weer 'n maand daarna by my broer se troue gesien. Regardt het vir 'n maand Europa deur getoer. Terwyl hy daar was het hy kontak met my begin maak. Regardt het my met sy terugkeer gevra om hom te ontmoet vir 'n koffie.
Regardt het my vir ontbyt gevat na 'n baie oulike restaurant op 'n plaas in Franschhoek. Hy het vir my gesê hy het nog twee verrassings vir die dag beplan. Na ontbyt het ons die Franschhoek pas uitgery en hy het skielik afgetrek by 'n uitkykpunt. Dit het begin reën en hy het gesê ek moet in die motor wag en toe verdwyn hy. Hy het my deur kom oopmaak en my 'n bos blomme gegee en weer verdwyn. Dié keer het hy met 'n bottel sjampanje en glase terug gekom en vir my gesê ons gaan dit vir later nodig hê.
Die laaste keer toe hy terugkom het hy 'n swart boksie voor my oopgemaak en die mooiste ring het na my gekyk. Dit is toe wat hy my vra of ek hom die gelukkigste man sal maak en die res van my lewe saam met hom sal spandeer. Die trane het net so hard soos die reën geval en ek het 'ja' gesê.
Ons was twee jaar en drie maande saam voor ons getrou het.
Geniet elke oomblik van die beplanning en die saam werk aan die troue. Maak gebruik van familie en vriende wat bereid is om te help en verlig so die druk van julle self. Gee genoegtyd vir al die beplanning. By die troue – maak tyd om oomblike van julle troue saam te ervaar en in te neem. Geniet hierdie spesiale dag en die begin van julle nuwe lewe saam.